
Drift
Frogn Frivilligsentral er organisert under Enhet for kultur og frivillighet i Frogn kommune. 

Daglig leder er ansatt i 100 % stilling.  I 2018 administrerte sentralen over 160 frivillige i alder 14 til 90 år. Frivilligsentralen skal være et ubyråkratisk lavterskeltilbud for folk flest.

Aktivitetene skal bygge på frivillig innsats, bidra til å skape sosiale møteplasser og legge til rette for lokal, frivillig virksomhet.
Økonomi
I statsbudsjettet for 2018 foreslo regjeringen å øke tilskuddet til frivilligsentralene. En forutsetning for tilskudd er at frivilligsentralen har en daglig leder i 100 % stilling og at sentralen har 40 % lokal finansiering.

Midlene er ikke lenger øremerket frivilligsentralene, men inngår i rammen til kommunen. Frogn Frivilligsentral fikk i driftsmidler for 2018 kr 365.000,- tilsvarende 2017. 
Utfordringer
Blir frivilligheten tatt på alvor? Frivillig er ikke et synonym for gratis. Som frivillig må du behandles med anerkjennelse og respekt. 
De frivillige må ivaretas. Med det menes å ha tid til å tilrettelegge for godt arbeidsmiljø og gode arbeidsforhold for de som stiller sin tid og kapasitet til disposisjon for felleskapet. 
Frogn Frivilligsentral har en ansatt til å ivareta de frivillige, imøtekomme daglige utfordringer og lage langsiktige planer. Hvis vi ønsker å bruke frivilligheten til å dekke fremtidens behov trenges forsterkning av administrative ressurser.   
Drømmer og visjoner

Vi drømmer om en enkel frivilligmelding. En tydelighet som lager rom for bedre samarbeidsplattformer, på tvers av det offentlige, private og kommunale. En visjon som kan forankres fra mannen i gata til administrasjon og politisk ledelse med fokus på felleskapets beste.
Fokus og målsettinger 2018
Retningslinjer –
For Norges Frivilligsentraler
1. Retningslinjene skal sikre en kontinuitet av arbeidet i frivilligsentralene i Norge og bistå i arbeidet med å etablere en felles forståelse for viktigheten av frivilligheten som en fri og uavhengig sektor, som skal utvikles av og på de frivilliges premisser. 

2. Frivilligsentralen skal være en lokalt forankret møteplass, åpen for alle som har lyst til å delta innen frivillig virksomhet, og tuftet på slagordet «Møte mellom mennesker». 
3.  Sentralen skal utvikles av menneskene som er knyttet til sentralen. Sentralen skal være en initiativtaker og igangsetter og et aktivt kontaktpunkt mellom lokalsamfunnet og det offentlige. 
4. Sentralenes overordnede formål, rolle og rammebetingelser som beskrevet i tidligere nasjonale retningslinjer videreføres i disse retningslinjene. Lokale tilpasninger og videreutvikling defineres av den enkelte sentral og deltagerne der, og settes inn i den lokale samarbeidsavtalen.
Hovedmål –
For Frogn Frivilligsentral
Frogn Frivilligsentral initierer, mobiliserer og samordner lokal frivillig innsats i et samarbeid mellom frivillige ildsjeler, foreninger- og lag og det offentlige.

Frivilligsentralen skal være åpen for alle, og jobber for å inkludere alle som har lyst til å delta i ulike former for frivillig arbeid.
Utvikles av menneskene som er tilknyttet sentralen.

Dagligleders oppgaver

Virkemidler

· Lyst

Den viktigste skaperkraften i alle mennesker er våre egne ønsker.  Derfor tar Frogn Frivilligsentral tak i enkeltpersoners lyst til å skape, og forsøker å lage rom for å støtte opp om dette i felleskapet.  

· Glede
Vi frivillige kjenner hverandre og Frivilligsentralen. Vi er vår egen ambassadør.  

· Aktivitet
Frogn Frivilligsentral skal være synlig på nett og i lokalmiljøet. Følg oss på Facebook eller ta en titt på vår hjemmeside for en oversikt over vårt aktivitetstilbud.

Samspill med lokalsamfunnet
Like viktig som våre frivillige er våre samarbeidspartnere.
Tusen takk for engasjement og raushet!

Frivillighet er limet i lokalsamfunnet. Frivillighet er det som skaper

viktige og varige relasjoner mellom kommunen og dens innbyggere. 
Et godt og aktivt lokalsamfunn kjennetegnes av innbyggernes engasjement. Det holder oss sammen og gjør Frogn levende på så mange nivåer. Det er viktig å tilrettelegge med samarbeidsarenaer så frivilligheten kan fortsette å vokse. Ingenting vokse på steingrunn. 
«Det nytter ikke å være en skinnende stjerne på himmelen alene»


AP: Gro Harlem Brundtland om samarbeid
De frivillige
Frogn Frivilligsentral har i utgangen av 2018 registrert 160 frivillige hvor 52% er pensjonister. Det er en økning fra fjorårets 41%. Økningen skyldes flytting av fokus fra integrering i 2016/2017 til fokus mot Ullerud Helsebygg, som har en annet frivillig profil.
[image: image5.png]



Utvikling
Nedgangen i antall frivillige skyldes prioritering av gode oppfølgingsrutiner. Frivillighet er «ferskvare» å må settes i aktivitet med en gang de melder seg, hvis ikke mister vi dem igjen. 

Hovedaktiviteter
Basert på vårt nye administrasjonsverktøy FRIDA. Har vi loggført 8482 frivillig timer utført av 157 frivillige i 2018. 

Det utgjør 4,5 årsverk med ulønnet arbeid fordelt på 7 fokusområder. 
1. Integrering

2. Ullerud Helsebygg

3. Eldre hjemmeboere

4. Datahjelp
5. Aktivitet for frivillige

6. Turtilbud
7. Litt av hvert

1. Integrering
Inkludering og involvering av nye i Frogn

Vi har en god samarbeidsplattform med NAV Frogn flyktningetjeneste
Se også Drøbaksvenn cafe på Facebook for mer informasjon.
Aktiviteter

· Drøbak internasjonale matfestival

· Drøbaksvenn
· Drøbaksvenn Cafe
· Internasjonal kvinnegruppe

· Kvinnenettverk

· Leksehjelp

· Norskundervisning for Au-pair

· Norskundervisning for nybegynnere

· Språktrening

· Svømming for kvinner
Drøbak internasjonale matfestival

Matfestivalen ble gjennomført i samarbeid med kultur og frivillighet, Drøbak-Frogn skolekorps og frivillige støttespillere siste lørdagen i mai. 
Drøbaksvenn
Alle flyktningene som kommer til Drøbak får tilbud om en norsk venn. 
Drøbaksvenn cafe 

Vi inviterer til felles aktiviteter. Norske inviterer til turopplevelser, flyktninger inviterer til matopplevelser.

Drøbak internasjonale kvinnegruppe

Kvinner fra hele verden møtes to ganger i måneden. 
Kvinnenettverk 
Uformell møteplass hver onsdag for kvinner og barn i Vimpelfabrikken.

Leksehjelp
Frivillige hjelper til med lekser for unge og voksne som er en del av introduksjonsprogrammet.
Norskundervisning for au pair

En pensjonert norsklærer og en assistent har norskundervisning en dag i uken. Aupairene som kommer til Frogn får undervisning i norsk språk og kultur. Nettverksbygging og utveksling av erfaringer er også en viktig del.
Norskundervisning for nybegynnere

Hver mandag og torsdag har Knut norskundervisning for de som har behov for det. Elevene kommer fra hele verden, men de fleste er arbeidsinnvandrere fra Øst Europa. Dette er et supplement for de som ikke har økonomi til å betale for norskundervisning. Det gir også verdifull stedstilknytning og nettverk for de som kommer utenifra. Vi har valgt å avvise de som er helt analfabet og de som ønsker et høyere nivå enn Norsk B2. 

Mor og barn språktrening
Språkcafe for de som er hjemme og ønsker å praksisere norsk språk. Samtaler og enkel undervisning med lærer. Hver mandag på dagtid i Vimpelfabrikken.
Svømming for kvinner

Gratis svømming og vanngymnastikk. Dette er ment som et integreringstiltak og er et åpent tilbud for alle kvinner som ønsker å bli trygge i vannet.

2.Ullerud Helsebygg
Et samarbeidsprosjekt til det beste for beboerne.
Aktiviteter

· A5 nærhetsoppdrag

· Allsang

· Besøksvenner

· Frivilligtreffpunkt

· Frokostverter

· Følgetjeneste

· Onsdagstur

A5 Nærhetsoppdrag 

Tilstedeværelse på stua i A5.
Allsang
Hver andre fredag er det i «Huskestua» allsang med beboerne og andre som har lyst til å synge sammen.
Besøksvenner 
Selv i et hus med mange mennesker kan noen være ensomme. Det er godt å ha en fast venn som bare er for deg. 
Møteplass for de frivillige
Hver tirsdag i «Huskestua»mellom kl 12.00-13.00 samles de frivillige som har lyst for prat og hygge.
Frokostverter
Hver onsdag har vi frivillige frokostverter. De avlaster personalet med å være tilstede for beboerne under frokosten.

Følgetjeneste
Følge til lege, sykehus og andre avtaler.
Onsdagsturen
Frivillige hjelper beboerne som ønsker å komme ut en rundt i nærmiljøet.

3.Eldre hjemmeboere

For de som bor hjemme og som trenger litt ekstra hjelp og støtte i hverdagen.
Aktiviteter

· Altmulig person
· Besøksvenner

· Følgetjeneste

· Strøsand og snømåking

Alt mulig person
For de som trenger hjelp med enkle ting som skifting av lyspærer eller annet smått i huset.
Besøksvenner 
Vi har besøksvenner for de med lite nettverk som har behov for noen å prate med.
Følgetjeneste
Følge til lege, sykehus og andre avtaler.
Strøsand og snømåking
Hvis behov, kan vi kjøre ut strøsand. Vi har også ungdom som gjerne stiller opp som snømåkere.

4.Datahjelp
Jakten på det digitale liv.
Aktiviteter

· Datahjelpen
· Trygg på nett

Datahjelpen
Frivilligsentralen har datahjelp hver tirdag, for dem som ønsker hjelp med data, Iphone og nettbrett. Dette er et veldig populært «drop in» tilbud som er rettet mot pensjonister. 
Trygg på nett
Kurs i bruk av nettbank, offentlige og halvoffentlige tjenester, reise og kultur samt datasikkerhet.
5. Aktiviteter for frivillige

For å bygge felleskap, samhold og kompetanse.
Aktiviteter

· Foredrag om kulturkompetanse

· Julelunsj

· Kurs i kulturforståelse 

· Kulturopplevelser
· Møteplasser

· Oppfølging

· Sommerfest

· Tur til Åmål

I år har fokuset vært på samarbeidsplattformer og felles kulturforståelse. Det har blitt bygd opp et godt miljø på Ullerud Helsebygg. 
Alle frivillige under 18 år har fått kinobilletter som julegave. 

6.Turtilbud
Turglede for alle uansett forutsetning.
Aktiviteter

· Bli med oss på tur

· Scooterpatruljen
· Tirsdagsturen

Bli med oss på tur

For de som har lyst til å bli bedre kjent med Frognmarka og som har god fysisk form.
Scooterpatruljen

For deg som kjører el-scooter og har lyst på en turgjeng.
Tirsdagsturen

Lavterskel timestur for deg som har like lyst til å prate som du vil gå tur.
7.Litt av hvert
Alt kan ikke puttes i kategorier. 

Her er litt forskjellig av alt vi driver med.
Aktiviteter

· Barnevakter

· Blomsterpatruljen

· Engelsk konversasjon

· Kulturvert

· Malergruppa

· Strikkecafe

· Tentamen og eksamensvakter

· Verdensdagen for psykisk helse

Barnevakter

Våre unge barnevakter fra 15-18 år har gått barnevaktkurs via helsestasjonen og er klare for oppdrag.
Blomsterpatruljen

Blomsterglade menn og kvinner har i samarbeid med Drøbak båtforening, i perioden fra begynnelsen av juni til slutten av september, sørget for at Båthavna og Drøbak sentrum alltid har friske og ny stelte blomsterbed og krukker til glede for fastboende i Drøbak, og ikke minst for turistene. 
Engelsk konversasjon
Vår engelske gentleman lærer bort praktisk engelsk til pensjonister og andre som ønsker å perfeksjonere engelsken sin.
Kulturvert
Hjelper til under kommunale arrangementer.
Malegruppa

Vår malergruppe møtes hver 14 dag dette er et lavterskeltilbud for de som ønsker et sted og treffes for å male i felleskap. 
Strikkecafe
Vår strikkegjeng møtes mandager i partallsuker på Frogn seniorsenter.
Tentamen og eksamensvakter
Vi hjelper til med frivillige tentamen og eksamensvakter ved Seiersten ungdomsskole.
Verdensdagen for psykisk helse
Alle har en psykisk helse. Det er viktig å lære seg og ta vare på den.

Per Anders Nordengen holder et kåseri med humor og alvor, om god psykisk hverdagshelse
Musikalsk innslag ved Strykeorkesteret Frogn Kulturskole. Alle er hjertelig velkommen!Et sametEt samarbeid med Psykisk helse og rustjenester, Mental Helse Frogn, Brukerrådet ved Ressurssenteret, sentralen, Frisklivssentralen, helsestasjonen og Enhet for kultur og frivillighet. 

Årets tema var Raus
Vi avsluttet årets satsning med foredragsholder polfarer Steffen i Smia.

Oppsummering og veien videre
Frogn Frivilligsentral er i god flyt og har opparbeidet oss gode samarbeidspartnere i årenes løp. Vi ser mer og mer hvor viktig det er å lage gode og trygge relasjoner både internt i frivilligsentralen og med de rundt oss.
Vi er alle viktige brikker i den store sammenhengen for at livet skal bli godt og meningsfylt. 
Det er ofte snakk om å spare penger. Penger er håndfast, men vi har også et samfunnsregnskap det er lett å glemme når vi stirrer oss blinde på budsjetter. 
Uten frivillige stopper Norge. Det er samfunnet sin oppgave å gi oss et ønske om å gi noe tilbake.

Vi håper på fortsatt godvilje og støtte i Frogn kommune årene fremover. 
Drøbak 28.02 2019
På vegne av alle frivillige i Frogn Frivilligsentral
Gro Paulsen





Daglig leder

